b'\n_START_ARTICLE_\nFranc Doberlet\n_START_SECTION_\n\xc5\xbdivljenje in delo\n_START_PARAGRAPH_\nIzu\xc4\x8dil se je v Ljubljani, tam 1857 ustanovil delavnico za tapetni\xc5\xa1tvo in dekoraterstvo, odprl trgovino pohi\xc5\xa1tva in prvi pogrebni zavod, prenovil dekoracije starega in napravil ve\xc4\x8dino dekoracij novega de\xc5\xbeelnega gledali\xc5\xa1\xc4\x8da v Ljubljani in gledali\xc5\xa1\xc4\x8da na Reki. Ko mu je leta 1869 ljubljanski \xc5\xbeupan J. Suppan poveril organizacijo gasilstva, je od\xc5\xa1el na potovanje, prou\xc4\x8dil naprave in pravila \xc5\xbee obstoje\xc4\x8dih dru\xc5\xa1tev v Gradcu in drugih mestih na \xc5\xa0tajerskem, ustanovil 1870 v Ljubljani prvo prostovoljno gasilno dru\xc5\xa1tvo na Kranjskem in ga vodil od 1870-1900. Organiziral je gasilska dru\xc5\xa1tva po de\xc5\xbeeli, ki so se 1888 zdru\xc5\xbeila v De\xc5\xbeelno zvezo gasilskih dru\xc5\xa1tev na Kranjsem in jo vodil do 1913. S svojim organizacijskim delom si je pridobil naziv\xc2\xa0\xc2\xbbo\xc4\x8deta kranjskega gasilstva\xc2\xab.'